**רודריגו גונזלס** (נולד ב-16 בינואר 1981) הוא יוצר ומפיק תוכן דוקומנטרי ישראלי יליד-צ'ילה. התגלה לראשונה ב"קחי אותי שרון". השתתף במספר סדרות טלוויזיה וסרטים, ובעונה השלישית של "רוקדים עם כוכבים" בה זכה במקום הראשון.

ביוגרפיה
--------

גונזלס נולד בצ'ילה ב-1981 לאם יהודייה טניסאית מקצועית ואב נוצרי שהיה סטודנט לארכיטקטורה באותה עת. כשהיה בן שנה עברו הוריו לוונצואלה, ולאחר מכן לקולומביה, עקב התנגדות משפחתה של האם לבן זוגה הנוצרי. לדבריו בשנים אלה סבלה המשפחה ממצב כלכלי קשה. בשנת 1992, כשהיה בן 11, עלתה משפחתו לישראל. תחילה התגוררו בקיבוץ יד מרדכי משם נדדו בין מספר מקומות עד שהשתקעו בשלומי. שירת בצה"ל כלוחם בסיירת גולני וב-2006, השתתף במילואים במלחמת לבנון השנייה, בעקבותיה סבל מהפרעת דחק פוסט-טראומטית.

גונזלס הוא בוגר הדרך - בית הספר לביטוי בימתי. בעל תואר ראשון בתקשורת מהמכללה למנהל. מתמחה ביצירת תוכן וידאו לרשתות חברתיות, קולנוע דוקומנטרי ותקשורת שכנועית.

קריירה
------

פרסומו הראשון היה כאשר השתתף בתוכנית המציאות "קחי אותי שרון" (2003), שבה התחרה על לבה של שרון איילון. גונזלס הודח במהלך התוכנית, אך הוחזר על ידי קהל הצופים במסגרת "גלגל הצלה", ובסופו של דבר הגיע למקום השלישי.

לאחר התוכנית הצטרף גונזלס לצוות המנחים בערוץ הילדים, והנחה את התוכנית "אולפן ערוץ הילדים". בשנת 2003 השתתף בסדרה הקומית "ברוכים הבאים לבית ספר חגבים", ששודרה בערוץ הילדים. במהלך אותה שנה השתתף ב"פסטיגל סובב עולם" וב-2004 הופיע במחזמר "רובין הוד" לצד דנה דבורין והשתתף בסרט של פרויקט "ילדים יוצרים סרטים", ב-2005 הנחה את טקס פתיחת משחקיי המכבייה שנערך בבריכת הסולטן. בשנת 2005 שיחק בסדרה "הצלצול הוא בשבילי" בערוץ הילדים אצל HOT. ב-2006 הוקרנה בערוץ לוגי הסדרה "מתחת לאף" בה השתתף גונזלס, באותה השנה, השתתף בתפקיד אורח בסדרת הנוער "השמיניה".

בשנת 2007 חזר לתודעה הציבורית כשזכה במקום הראשון בעונה השלישית של תוכנית המציאות "רוקדים עם כוכבים" בערוץ 2 של רשת, יחד עם הרקדנית נעמה תבורי. בהמשך, כיכב בסדרת פרסומות לטלפונים סלולריים שנקראה "Encandilados" (מסנוורים), לצידה של השחקנית הארגנטינאית לואיסנה לופילטו - סדרה בת 50 פרקים, כשאורכו של כל פרק הוא כ-5 דקות.

ב-2008 יצר גונזלס, יחד עם גילי גולן וסער ברודסקי, את הפורמט "המשדרגים" לשעשועון טלוויזיה ששודר מאז במעל ל-25 מדינות בעולם.

בשנת 2009 השתתף גונזלס בתוכנית הדוקו-ריאליטי "שדרג את הסלב", בערוץ הוט בידור ישראלי.

בשנת 2011 השתתף בסרט הקולנוע "סלסה תל אביב". במהלך אותה שנה שיחק בסרט הגמר של רוני בארי ממכללת ספיר, "מלח הארץ" לצדן של עדי בילסקי ויעל טל.

ב-2014 זכה גונזלס עם הסרט "תחנת החלומות" בתחרות דוקוצ'אלנג' במסגרת דוקאביב 2014. באותה שנה זכה גם גונזלס במענק לסרט הדוקומנטרי "180 מעלות" מטעם קרן גשר לקולנוע רב תרבותי בתחרות פיצ'ינג לסרטי דוקו-סטודנטים. בהמשך השנה זכה גונזלס בפרס חביב הקהל בתחרות פורמטים "פורמג'יניישן" בוועידת MAD 2014 עם השעשועון "הקיץ של חיי". לפני כן, זכה גונזלס בחביב השופטים בתחרות פורמטים של קשת עם הפורמט "העיר".

בקיץ 2014, במהלך מבצע צוק איתן, יצר גונזלס את סדרת הרשת "12 רגשות" על רגשות הלוחמים בשדה הקרב.

במהלך שנת 2015 החל גונזלס לצלם ולהפיק את סרטו "הקרב שאינו נגמר" יחד עם איתי רזיאל כבמאי ושנהר הפקות. הסרט עוסק בתקופה בה היה לוחם מילואים במלחמת לבנון השנייה ובפוסט טראומה אותה חווה גונזלס בעקבות כך. הסרט שודר בספטמבר 2018 בערוץ 10 וזכה לביקורות חיוביות.

בשנת 2019 השתתף בנינג'ה ישראל V.I.P עונה 2 אך לא נחל הצלחה.

החל מ-2015 משמש כשותף ומנכ"ל בחברת תוכן וידאו Veo שמייצרת סרטונים במדיה חברתית.

לאחרת מתקפת הפתע על ישראל (2023) החל גונזלס לעסוק בהסברה בשפה הספרדית אשר הגיעו למיליוני צפיות, תוך שימוש בכלי בינה מלאכותית. גונזלס טוען כי כדי לייצר הסברה נכונה יש להגחיך את מסרי חמאס ולא לחתור לתמונת ניצחון.

### הצגות ילדים

* פסטיגל סובב עולם – הילדים על המפה (2003)
* רובין הוד (2004-2006)
* סינדרלה (2006-2010)
* אלאדין (2007-2008)
* אי המטמון (2008-2009)
* עלי באבא (2009)

חיים אישיים
-----------

גונזלס נשוי לאפרת ואב לשני בנים.

קישורים חיצוניים
----------------

ויקישיתוף מדיה וקבצים בנושא **רודריגו גונזלס** בוויקישיתוף
* רודריגו גונזלס, ברשת החברתית אינסטגרם
* רודריגו גונזלס, במיזם "אישים" לתיעוד היצירה הישראלית
* רודריגו גונזלס, באתר "אידיבי", מאגר הידע העברי לקולנוע ישראלי ועולמי
* הבלוג של רודריגו גונזלס, באתר סלונה
* לי-אור אברבך, "רודריגו גונזלס זכה באות לשבח על פורמט שפיתח", באתר nrg‏, 11 במאי 2009
* אבי אליהו, ‏מרגש: לוחמים מספרים על מה שעובר עליהם אחרי הקרב, באתר ‏מאקו‏, 31 ביולי 2014
* הסוד של רודריגו, באתר ישראל היום
* סמדר שילוני, רודריגו גונזלס חושף את הלם הקרב ושובר את לב הצופה, באתר ynet, 13 בספטמבר 2018
* הפרופיל של רודריגו גונזלס, באתר לינקדין
* ראיון של רודריגו בפודקאסט "איך הצלחת"

הערות שוליים
------------

1. ↑  דליה בן-ארי, האלבום הפרטי של רודריגו גונזלס, באתר ynet, 6 ביוני 2007
2. ↑  "מלח הארץ", באתר אידיבי
3. ↑  רודריגו גונזלס, עדי ביילסקי, יעל טל במלח הארץ, באתר "נוצץ"
4. ↑  ""הקרב שלא נגמר": סרטו המרגש של רודריגו גונזלס מישיר מבט אל הטראומה", באתר וואלה
5. ↑  נינגה ישראל, ‏"הייתי עוצם עיניים ושומע את הבומים, הרבצתי לעצמי בלילות", באתר ‏מאקו‏, 13 בפברואר 2020
6. ↑  - הסוד של רודריגו, באתר ישראל היום
7. ↑  20 שנה אחרי: הקריירה החדשה של כוכב הריאליטי, באתר mako, ‏2024-02-18
8. ↑  שחרור החטופים - לא תמונת ניצחון | כלכליסט, באתר calcalist, ‏2023-11-26